เบสบอล

**เบสบอล** () เป็นกีฬาประเภทไม้ตีและลูกบอลชนิดหนึ่ง เล่นโดยแบ่งผู้เล่นออกเป็นสองฝั่ง มีผู้เล่นฝั่งละเก้าคน ผลัดกันตีลูก (batting) และยืนรับลูก (Fielding) การเล่นดำเนินไปตามรอบการขว้างลูก (Pitch) แต่ละการเล่นเริ่มจากผู้เล่นผั่งรับเลือกพิตเชอร์เพื่อขว้างลูกเบสบอล ผู้เล่นฝั่งรุกเลือกแบตเตอร์เพื่อตีลูกโดยใช้ไม้เบสบอล เป้าหมายของฝั่งรุก (ฝั่งตีลูก) คือตีลูกให้ลงในสนามและให้ห่างจากผู้เล่นฝั่งตรงข้าม เพื่อให้ผู้เล่นฝั่งตัวเองวิ่งเบสซึ่งวิ่งตามในลักษณะทวนเข็มนาฬิกามีทั้งหมดสี่เบสเพื่อทำคะแนนหรือเรียกอีกอย่างว่า "รัน" ส่วนเป้าหมายฝั่งรับคือกันไม่ให้แบตเตอร์เป็นเบสรันเนอร์ และกันไม่ให้รันเนอร์วิ่งแตะได้ครบรอบเบส แต่ละการรันจะเป็นคะแนนเมื่อรันเนอร์วิ่งแตะได้ทุกเบสตามลำดับและวิ่งมาแตะโฮมเพลทซึ่งเป็นที่ที่ผู้เล่นเริ่มตีลูก ในบางครั้งถ้าผู้ตีได้ตีลูกบอลออกไปนอกสนามและเข้าระหว่างเสาฟาวล์จะเรียกว่าโฮมรันซึ่งจะได้คะแนนไป 1 แต้ม

เป้าหมายแรกของการเล่นฝั่งรุกคือให้ผู้เล่นในทีมวิ่งเซฟเบสแรก ซึ่งเกิดขึ้นได้โดยเมื่อ หนึ่งแบตเตอร์ตีลูกและวิ่งถึงเบสแรกก่อนผู้เล่นฝ่ายตรงข้ามรับลูกแล้วเอาลูกเบสบอลไปแตะเบสได้ หรือสองเมื่อพิตเชอร์ขว้างลูกไม่ตรงตำแหน่งทำให้กรรมการขานคำว่า "บอล" ครบสี่ครั้งทำให้ฝ่ายตีลูกได้วอล์คหนึ่งเบส ผู้เล่นฝั่งตีลูกที่วิ่งถึงเบสแรกได้โดยไม่โดนกรรมการขานคำว่า "เอาท์" สามารถพยายามวิ่งไปที่เบสถัดไปได้ในฐานะผู้เล่นตำแหน่งรันเนอร์โดยเลือกวิ่งเลยหลังจากที่ถึงเบสแรกหรือรอวิ่งหลังตอนผู้เล่นอีกคนในทีมทำการตีลูก เป้าหมายของการเล่นฝั่งรับคือพยายามป้องกันการรันโดยใช้ลูกเบสบอลเพื่อทำให้แบตเตอร์หรือรันเนอร์โดนขาน "เอาท์" ซึ่งทำให้ผู้เล่นคนนั้นออกจากสนามในรอบการเล่นนั้น พิตเชอร์สามารถทำให้แบตเตอร์โดนเอาท์โดยขว้างลูกแล้วกรรมการขานคำว่า "สไตร์ค" ครบสามครั้ง ผู้เล่นที่ยืนในสนามรอรับลูกสามารถทำให้แบตเตอร์โดนเอาท์โดยรับลูกเบสบอลก่อนลูกตกถึงพื้นได้ และทำให้รันเนอร์โดนเอาท์โดยแตะตัวรันเนอร์ด้วยลูกเบสบอลขณะที่รันเนอร์ยังแตะเบสไม่ถึง

ฝั่งคู่แข่งสลับกันไปมาระหว่างตีลูกกับยืนรับลูก รอบการเล่นของฝ่ายตีจบลงเมื่อผ่ายรับลูกทำสามเอาท์ได้ หนึ่งรอบการตีลูกของทั้งสองทีมนับเป็นหนึ่งอินนิง การแข่งขันโดยปกติเล่นกันทั้งหมดเก้าอินนิงและทีมที่รันโฮมเบสได้มากที่สุดชนะการแข่งขันนั้น การแข่งขันส่วนใหญ่จบที่เก้าอินนิงแต่หากแต้มรวมเสมอกันเมื่อถึงเก้าอินนิงจะมีการเล่นเอกซ์ตราอินนิงเพิ่ม เบสบอลเป็นกีฬาที่ไม่มีการจับเวลาแม้ว่าบางการแข่งขันจับมีการจับเวลาจังหวะการเล่นเช่นกฎพิทช์คล็อกเพื่อลดเวลาการแข่งขันให้สั้นลง

เบสบอลมีต้นกำเนิดจากการละเล่นใช้ไม้ตีและลูกบอลที่เก่ากว่าซึ่งเล่นกันอยู่แล้วในอังกฤษช่วงกลางศตวรรษที่ 18 การละเล่นนี้ถูกนำไปที่อเมริกาเหนือพร้อมกับผู้อพยพซึ่งต่อมาพัฒนาเป็นเบสบอลในปัจจุบัน อเมริกาคือต้นกำเนิดของเบสบอลรวมทั้งชื่อเสียงของกีฬาสำหรับการหลีกหนีจากโลกความจริงระหว่างช่วงวุ่นวายในประวัติศาสตร์อเมริกาอย่างเช่นสงครามกลางเมืองอเมริกาและภาวะเศรษฐกิจตกต่ำครั้งใหญ่ทำให้เบสบอลมีชื่ออีกอย่างว่า "กิจกรรมยามว่างของอเมริกา" (America's Pastime) ตั้งแต่ปลายศตวรรษที่ 19 เบสบอลถูกยอมรับอย่างไม่เป็นทางการว่าเป็นกีฬาประจำชาติของสหรัฐอเมริกาแม้ว่าในปัจจุบันจะมีความนิยมน้อยกว่ากีฬาอื่น ๆ ในสหรัฐอย่างอเมริกันฟุตบอล นอกจากอเมริกาเหนือเบสบอลในศตวรรษที่ 19 และศตวรรษที่ 20 ได้แพร่หลายทั่วทั้งทวีปอเมริกาและภูมิภาคเอเชียแปซิฟิก  และในปัจจุบันถือได้ว่าเป็นกีฬาที่เป็นที่นิยมโดยเฉพาะในเอเชียตะวันออกอย่างญี่ปุ่น เกาหลีใต้ และไต้หวัน และหลายประเทศในอเมริกากลางและแคริบเบียนจนถึงอเมริกาใต้

## ดูเพิ่ม
* เมเจอร์ลีกเบสบอล - การแข่งขันเบสบอลอาชีพในสหรัฐและแคนาดา
* นิปปงโปรเฟสชันแนลเบสบอล - การแข่งขันเบสบอลอาชีพในประเทศญี่ปุ่น
* เคบีโอลีก - การแข่งขันเบสบอลอาชีพในประเทศเกาหลีใต้
* ไชนีสโปรเฟสชันแนลเบสบอลลีก - การแข่งขันเบสบอลอาชีพในไต้หวัน
* คิวบาอีลิทลีก - การแข่งขันเบสบอลอาชีพในประเทศคิวบา
* เวเนซุเอลาโปรเฟสชันแนลเบสบอลลีก - การแข่งขันเบสบอลอาชีพในประเทศเวเนซุเอลา
* การแข่งขันเบสบอลอาชีพระหว่างประเทศ เช่น เอเชียซีรีส์, แคริบเบียนซีรีส์, ลาตินอเมริกาซีรีส์, ยูโรเปียนคัพ

## อ้างอิง

## แหล่งข้อมูลอื่น
* กีฬาเบสบอล 


หมวดหมู่:กีฬาในโอลิมปิกฤดูร้อน
หมวดหมู่:เกมลูกบอล
หมวดหมู่:กีฬาประเภททีม
หมวดหมู่:กีฬาที่มีต้นกำเนิดในประเทศอังกฤษ
หมวดหมู่:กีฬาที่มีต้นกำเนิดในสหรัฐ